次韵三弟學士題七寶英師壁
作者：蘇頌
朝代：宋

paragraphs: 巖居得幽勝，俗累無憂傷。
占彼鳳山腋，建茲法雲堂。
宵眠一氈蒲，晝食幾稻粱。
浄衆集善緣，勇猛能自强。
瑞相嚴中楹，梵夾羅四旁。
軒窗據蒼崖，松竹圍重岡。
不雜人世喧，更覺禪味長。
我嘗命賓友，間或携肴觴。
中休憩丈室，遠覽登上方。
念昔保城塹，屹然壯金湯。
列剎以百數，息民殄千殃。
爰居盡樂土，利用無缺斨。
遂使吳會俗，長爲禮義鄉。
何獨竺乾域，寶山亦清凉。